Magonc Tábor

Magonc Tábort is szervezek 2005-től. Először Boldogkőváralján,

majd 2016-tól Nagykálló-Harangodon, a Téka Tábor területén. Most

tartottuk a tizennegyedik táborunkat.

Óriási népszerűségnek örvend, mert öt napig a zenéléssel foglalkozunk.

Mellette lehet kézműveskedni, hangszereket kipróbálni,

játszani, sportolni, strandolni, de koncertet is adunk a helybélieknek,

esténként pedig a táncházban lehet szórakozni. Ki zenél, ki táncol,

de észrevehetően a szülők is szívesen alakítanak zenekart, vagy

akár egy szál gitárral énekelnek esténként, jó hangulatot teremtve

a tábortűznél.

Számomra fontos, hogy az iskolába járó családokból egy közösséget

formáljak, hiszen tudjuk, hogy manapság, ebben a rohanó

világban kevés idő marad ismerkedni, beszélgetni. Itt a táborban

erre is van bőven idő, így észrevehetően, akik járnak a táborba, azok

egész évben is tartják a kapcsolatot, jó barátságok alakulnak ki. Erre

jó a közös éneklés, zenélés, az együtt megélt napok a táborban.

Egy emlékezetes történet játszódott le az egyik Magonc tábor

végén. Az utolsó nap délelőtt kilenc órára meghirdettem még egy

zárópróbát, utána ebédelünk és megyünk haza. Lelkére kötöttem

mindenkinek, hogy – bár tudom, előző este mindenki sokáig fent

lesz, vagy talán nem is alszik, de – a próbán fejvesztés terhe mellett

ott kell lenni pontosan. A szülőkkel én is szépen elszórakoztam,

énekeltünk, beszélgettünk, iszogattunk. Éppen a kézműves munkákat

értékeltem a kézművesség vezetőjével, Ficzere Krisztinával,

„Kyruval”, amikor is az órámra pillantok, és már fél nyolc volt reggel.

Gondoltam, szundítok egy órácskát, aztán jövök a próbára. Felhúztam

az összes órámat, telefonomat, hogy ébresszen, de mégis arra

eszméltem, hogy csörög minden óra már régóta, én mégis elalud-

tam. Fülelek, hogy mi megy odakint, és hallom a dob lüktetését,

a pengetősöket, a furulyásokat.

Bepattanok a hideg tus alá, majd magamra rángatom

a ruháimat, és rohanok a tánccsűrbe, ahol a próba volt.

Látom, hogy mindenki muzsikál, az egész Magonc együttes

játssza a tanult zenei blokkokat, önállóan, Gyuri bácsi nélkül,

úgy, mint egy profi zenekar. Leültem egy székre, és szótlanul néztem,

hallgattam a muzsikát, közben az arcomon csurogtak a könnyeim.

Aki kíváncsi, hogy mik is történnek a táborainkban, az látogasson el

a Magonc együttes honlapjára (*www.magonc-egyuttes.hu*), ahol minden

évről talál élménybeszámolót és képeket is.

Négy CD-t és három DVD-t adtunk ki. Bármerre jártunk a Tékával,

mindig vittem ajándékba Magonc lemezt, így folyamatosan

kapom a leveleket a világ minden tájáról – Ausztráliától Amerikáig,

Kanadától Japánig –, ahol ezeket a felvételeket hallgatják a gyerekek

és a felnőttek is. A picik megnyugszanak a zene hallatán, talán

ez a legnagyobb elismerés.

Köszönhető ez az Óbudai Waldorf Iskolának, az igazgatónak,

tanároknak, szülőknek, akiknek fontos, hogy gyermekeik ismerjék

népzenei hagyományainkat.

A Magonc együttes páratlan, hiszen fiatal gyerekek nyolcvanan-

százan megteremtik azt a csodát, ami ritkaság a világon.

Örülök, hogy velük muzsikálhatok, remélem, sokáig tehetem

még ezt!